|  |
| --- |
| **ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԱՐԴԱՐԱԴԱՏՈՒԹՅԱՆ** **ՆԱԽԱՐԱՐԻ ՏԵՂԱԿԱԼ** |
| *0010 Երևան Վ. Սարգսյան 3/8, հեռ. 594012* *Էլ. փոստ* *arpine.sargsyan@gov.am* |

**№ /12.0.1/9781-2022**

 **«7» մարտի 2022թ.**

**ՀՀ ԱՐԴԱՐԱԴԱՏՈՒԹՅԱՆ ՆԱԽԱՐԱՐՈՒԹՅԱՆ**

**ՔՐԵԱԿԱՏԱՐՈՂԱԿԱՆ ՀԻՄՆԱՐԿՆԵՐՈՒՄ**

**ԵՎ ՄԱՐՄԻՆՆԵՐՈՒՄ ՀԱՍԱՐԱԿԱԿԱՆ**

**ՎԵՐԱՀՍԿՈՂՈՒԹՅՈՒՆ ԻՐԱԿԱՆԱՑՆՈՂ**

**ՀԱՍԱՐԱԿԱԿԱՆ ԴԻՏՈՐԴՆԵՐԻ ԽՄԲԻ ՆԱԽԱԳԱՀ**

**ՏԻԿԻՆ ԶԱՐՈՒՀԻ ՀՈՎՀԱՆՆԻՍՅԱՆԻՆ**

(էլ հասցե՝ prisonarmenia@gmail.com)

**Հարգելի՛ տիկին Հովհաննիսյան,**

Ի պատասխան Ձեր՝ 2022 թվականի փետրվարի 3-ի թիվ 22-10 գրության՝ հայտնում եմ հետևյալը.

* ՀՀ արդարադատության նախարարության «Նուբարաշեն» քրեակատարողական հիմնարկը (այսուհետ՝ Հիմնարկ) շահագործման է հանձնվել դեռևս 1980 թվականին: Հիմնարկի առաջին հարկը կիսանկուղային է, իսկ հիդրոմեկուսիչ շերտը բնական ամորտիզացիայի հետևանքով քայքայվել է: Այն վերականգնելու համար անհրաժեշտ են խոշոր ֆինանսական միջոցներ, ինչը տնտեսական արդյունավետության տեսանկյունից արդարացված չի լինի՝ հաշվի առնելով այն հանգամանքը, որ քրեակատարողական հիմնարկներում պահման պայմանների բարելավման նպատակով ՀՀ կառավարության 2019 թվականի նոյեմբերի 28-ի N 1717-Լ որոշմամբ նախատեսված քրեակատարողական հիմնարկների օպտիմալացման պլանով, ի թիվս այլնի, նախատեսված է փակել Հիմնարկը, որի արդյունքում Երևան քաղաքի տարածքում կկառուցվի **նոր քրեակատարողական հիմնարկ**:

Քրեակատարողական նոր հիմնարկի կառուցման համար նախապատրաստական աշխատանքների շրջանակներում ՀՀ արդարադատության նախարարության կողմից ձեռնարկված քայլերի մասին ՀՀ արդարադատության նախարարության քրեակատարողական հիմնարկներում և մարմիններում հասարակական վերահսկողություն իրականացնող հասարակական դիտորդների խումբն արդեն իսկ տեղեկացվել է:

Միևնույն ժամանակ, հարկ է նշել, որ Հիմնարկի խցերի վերանորոգման աշխատանքներն ընդգրկված են 2022 թվականի ընթացիկ նորոգման աշխատանքների ցանկում:

* 2022 թվականի փետրվարի 4-ին Նիկոլայ Նորիկի Խաչիկյանը ՀՀ ԱՆ «Նուբարաշեն» քրեակատարողական հիմնարկից տեղափոխվել է ՀՀ ԱՆ «Դատապարտյալների հիվանդանոց» քրեակատարողական հիմնարկ՝ ստացիոնար հետազոտությունների և բուժման նպատակով:

 Ինչ վերաբերվում է Ն.Խաչիկյանի մեթադոնային փոխարինող բուժման ծրագիր ընդգրկվելու դիմումին, հարկ է նշել, որ վերջինիս մեզի փորձանմուշը 2022 թվականի փետրվարի 3-ին ուղարկվել է «Կախվածությունների բուժման ազգային կենտրոն» ՓԲԸ՝ մեզի տոքսիկոքիմիական հետազոտության նպատակով, որի արդյունքում ափիոնի խմբի թմրամիջոցների թմրալկալոիդների և ափիոիդային շարքի թմրամիջոցների՝ մեթադոնի և բուպրենորֆինի մետաբոլիտների հետքեր չեն հայտնաբերվել:

 Հաշվի առնելով վերոգրյալը՝ Ն.Խաչիկյանի մեթադոնային փոխարինող բուժման ծրագիր ընդգրկվելու վերաբերյալ դիմումը մերժվել է:

* Հիմնարկի դատապարտյալ Սերոբ Քերոբի Մխիթարյանը ստամոքս-աղիքային տրակտի մետաղական օտար մարմինների առկայությամբ պայմանավորված՝ գտնվում է Քրեակատարողական բժշկության կենտրոն ՊՈԱԿ-ի (այսուհետ՝ ՊՈԱԿ)՝ Հիմնարկում տեղակայված ստորաբաժանման անձնակազմի (այդ թվում՝ նաև հոգեբույժի) դինամիկ հսկողության տակ: Ներկայումս ստացիոնար հետազոտությունների անհրաժեշտությունը բացակայում է:

Բացի այդ, ՀՀ ԱՆ քրեակատարողական ծառայության կենտրոնական մարմնի և Հիմնարկի սոցիալական, հոգեբանական և իրավական աշխատանքների ստորաբաժանումների կողմից Ս.Մխիթարյանի հետ պարբերաբար իրականացվում են համապատասխան աշխատանքներ և անձնական ընդունելություններ, ինչի վերաբերյալ տեղեկանքը ներկայացվում է կից:

* 2021 թվականի հունվարի 30-ին դատապարտյալ Կարեն Ենոքի Մանուկյանի կողմից կատարած ինքնասպանության փորձը կանխվել է քրեակատարողական հիմնարկի ծառայողների կողմից: Դեպքի առթիվ նախապատրաստվել են նյութեր, որի վերաբերյալ 2022 թվականի մարտի 1-ին կայացվել է քրեական գործ հարուցելը մերժելու մասին որոշում, իսկ ինչ վերաբերում է ծառայողական քննություն անցկացնելուն, ապա այդպիսի հիմքեր առկա չեն եղել:

**ՀԱՐԳԱՆՔՈՎ՝**

**ԱՐՓԻՆԵ ՍԱՐԳՍՅԱՆ**

Կատարող` Միշա Խուդավերդյան

Քրեական օրենսդրության, քրեակատարողական

և պրոբացիայի ոլորտի քաղաքականության մշակման վարչություն

Հեռ.՝ 59-41-56